Me’da osti bezining endokrin qismi. Taraqqiyoti. Meʼda osti bezi orolchalari homila taraqqiyotining 3-oyida birlamchi ichak epiteliyi kurtagidan paydo bo‘ladi. Yangi tug‘ilgan chaqaloqda orolchalar soni 120 ming boʻlib, ular meʼda osti bezi hajmining 3,5% ini tashkil qiladi. Bola hayoti davomida ularning soni koʻpayib 800 mingdan oshadi va bez massasining 1—2% ini tashkil qiladi. Orolchalar qon tomirlarga boy. Jinsiy bezlarning endokrin qismi. Erkaklarda moyak, ayollarda tuxumdon jinsiy hujayralardan tashqari, qonga jinsiy gormonlar ham ishlab chiqaradi. Bu gormonlar taʼsirida ikkilamchi jinsiy belgilar paydo boʻladi. Moyakning endokrin qismi buralma urug‘ naychalarining oʻrtasidagi qon va limfa kapillarlari yonidagi interstitsial to‘qimada joylashgan o‘ziga xos Leydig hujayralaridan iborat. Bu hujayralar, erkaklar jinsiy gormoni testosteron ishlab chiqaradi. Bundan tashqari, kamroq taʼsir kuchiga ega gormonal moddalar va oz miqdorda ayollar jinsiy gormoni estrogen ishlab chiqariladi. Androgenlar jigar, buyrak, ayniqsa, mushaklarda oqsil moddalar sintezini kuchaytiradi va oliy nerv faoliyatiga taʼsir qiladi. Erkaklarning jinsiy gormoni. Androgenlarni homila davrida o‘sayotgan moyaklar ishlab chiqaradi. Ular erkaklar ichki va tashqi jinsiy aʼzolarining takomillashuvini taʼminlab, ayollar jinsiy naylarining o‘sishini to‘xtatadi. Ayollarning jinsiy bezlari. Ayollar jinsiy bezlari follikulalarining donador qavati va tuxumdon interstitsial to‘qimasi hujayralari estrogen gormonlar va oz miqdorda testosteron ishlab chiqaradi. Sariq tana esa progesteron ishlab chiqaradi. Ayollarning jinsiy gormonlari asosan qiz bola balog‘atga yetganidan keyin ishlab chiqarila boshlaydi. Estrogenlar ayollar oiganizmi jinsiy aʼzolarining taraqqiyoti va oʻsishiga, progesteron sut bezlari rivojlanishi va homila taraqqiyotiga taʼsir qiladi.